
Szemes búza etetés hatása a N-retencióra és a tápcsatorna fejlődésére pecsenye kacsáknál

A brojlercsirkéknél a szemes gabona kiegészítés a takarmánykeverékben elterjedt és hatékony takarmányozási módszer, de a kacsa takarmányozásban nem sok adatot lehet találni a szemes gabona kiegészítés hatásairól. Ezért kutatásunk célja az volt, hogy értékeljük az indító és a nevelő fázisban a takarmányhoz adott egész szemű búza részarányának hatását a kacsák N-retencióra, a keveréktakarmányok energiatartalmára, valamint a tápcsatorna egyes részeinek arányára.
A kísérletbe összesen 60 madarat vontunk be. A madarakat az anyagcserevizsgálat megkezdéséig mélyalmos fülkékben csoportosan helyeztük el (15 madár/fülke). A kacsákat az indító szakaszban két, a nevelő szakaszban 4 kísérleti kezelés egyikébe osztottuk. Az indító fázisban a madarak fele csak granulált takarmányt vagy olyan keveréket fogyasztott, mely 95%-ban granulált takarmányt és 5% szemes búzát tartalmazott. A nevelő szakaszban a madarakat kezelésenként további két csoportra osztottuk és az indító szakaszban granulált takarmányt fogyasztó madarak 0 vagy 10% búzát, a korábban szemes búzát is fogyasztó csoportok 10 vagy 20% szemes búzát kaptak.
A kísérlet során két anyagcsere vizsgálatot végeztünk, az elsőre a 18-21., a másodikra 34-37. életnap között került sor, kezelésenként 10-10 madárral, melyeket anyagcsere ketrecben helyeztünk el. A kísérletben mértük a naponta felvett takarmányt és gyűjtöttük a termelődött ürülék mennyiségét. A kísérletbe állítás kezdetén, a gyűjtési szakasz elején és végén mértük a madarak élősúlyát. A retenciós vizsgálatok alapján meghatároztuk a különböző keverékek energiatartalmát. A kísérleti állatokat a vizsgálat alatt önetetőkből ad libitum takarmányoztuk. Ivóvíz az önitatókból szükség szerint állt rendelkezésre.
A kísérleti adatok statisztikai értékelését egytényezős variancia-analízissel végeztük el. Szignifikáns kezeléshatás esetén Tukey-tesztet használtunk.
A szemes gabona etetésével nőtt a kísérleti állatok takarmányfelvétele, nagyobb volt a N-retenció, valamint a takarmány energiatartalmának értékesülése. A szemes búza kiegészítés az indító szakaszban 5%-os részarány esetében a keveréktakarmány energiatartalmát növelte.
Az elvégzett anyagcsere vizsgálatok alapján a kacsa takarmányok egész szemű búzával való kiegészítése kedvező hatású, de a nevelő szakaszban a szemes búza részaránya ne érje el a 20%-ot. Az energia jobb értékesülésének köszönhetően az abraktakarmány energia tartalmát a keverékhez adott egész szemű búza javíthatja. 



